A domenega o l’è un giorno belliscimo: (squæxi) nisciun o travaggia, se peu stâ co-i amixi ò in famiggia, se peu dormî a-a mattin, e insomma, se queta. Da quande gh’è “Parlo Ciæo” pöi, pe tanti o l’è ancon ciù bello, perché gh’è l’occaxon de vedde o zeneise rappresentou a-o livello ciù erto, in scê pagine do “Secolo”. Paxe e feliçitæ? No pe tutti areo. Gh’è ascì chi o l’aspeta a domenega pe çercâ à scombatte unna battaggia tutta seu, personale, contra st’iniçiativa che tanta giöia a l’à portou a-i liguri de tutte e bande – fiña à quelli chi vive lontan. Se l’imaginemmo, sto vegio professô de San Pê d’Æña, che o l’arve o giornale a domenega pe anâ subito verso a fin da “cronaca”; o s’infia e barricole, o se passa a man in scî mostasci e con fâ da peisafumme o çerca se gh’è quarche refuso, quarche virgola feua de pòsto, quarche impreçixon.
Dapeu, se o l’à trovou quarösa che ghe pâ ch’a no vagghe ben, o l’açende o computer e badabom: lampi e troin contra i responsabili de tanto sgreuxo! A-o Franco Bampi – de lê parlemmo – o fæto che segge stæto mi à inventâme o feuggio in zeneise do “Secolo” o no gh’è mai andæto zu. Da quande l’è comensou e pubricaçioin, do frevâ do 2015, o l’à dedicou ciù de 40 “post” in sciâ seu pagina de Facebook a-o nòbile propòxito de dâghe addòsso. A-o prinçipio, in pubrico, o â piggiava bassa – o preferiva atre forme de prescion, ciù ascose, comme ò contou inta prefaçion de “Riso Ræo” (De Ferrari, 2016), pe çercâ de fâ cessâ l’iniçiativa: dæto che o no poeiva ëse lê à scrive, gh’ea ciù cao che no ghe fïse pròpio o zeneise in sciô giornale.
À tutte e mainee, za verso a fin de quello frevâ, o comensava à scrive: “M’é scciupòu ‘na coîxitæ. Ma gh’é quarchedun de viatri ch’o dixe soçietæ (da leze susietæ) comme traduçion da paròlla italiann-a “società”? Mi diggo e ò senpre sentio dî: sociêtæ (sucietæ). E viatri?”. Liatri in areo ghe divan “societæ”, ma quarchidun o diva ascì “soçietæ”, comme l’ea apparso quella domenega in sce “Parlo Ciæo” (forma ciù antiga e ciù regolare, che s’a no peu anâ ben pe parlâ da “Societæ Operäia”, seu peu deuviâla co-o scignificato geneâ). I 24 de zenâ o tornava a-a carrega co-a costion de dogge, che a grafia tradiçionâ a prevedde, ma segondo lê son un di “trei sfrexi da no fâ a-a nòstra lengoa zeneize e ligure”; a-i 4 de marso o se fixicava co-a paròlla “zagante” (gigante): poula registrâ in scî diçionäi, ma che niatri no poeivimo scrive (“gh’é chi dixe che a veu dî “gigante””). Inta sprescia o se mangia a concordansa do congiontivo (“che a VEUGGE dî”), ma en cöse che succedan. Paçiensa.
I 31 de mazzo o piccava ancon in scê dogge: “ò za dito che scrive in zeneize e consonante dogge quande in zeneize e dimmo sence o l’é ’n sgreuxo a-a nòstra identitæ: tanto vâ scrive diretamente in italian. In sciô Secolo d’ancheu gh’é in precizo ezenpio de ’na grafia ch’a fa a scimia a l’italian”. Da lì in avanti, con cadensa regolare, o l’à çercou o pei inte l’euvo tutte e vòtte che o l’à posciuo; saiæ tròppo longo riportâ tutte e sciortie anche perché, comme se sa, o pei inte l’euvo o no se peu trovâ. E o no s’è mai fermou o nòstro Franco, ançi, delongo ciù ostinou o scriveiva pe exempio a-i 25 de mazzo do 2016: “ò misso in neuvo tòcco in sciô blog intitolòu “Chi veu mâ a-o zeneize?””. S’accapisce che saiëscimo niatri de “Parlo Ciæo” quelli che ghe veuan mâ, “fâsci meistri do zeneize” (24 de zugno do 2016). À un bello momento mi inte sto blog dedico unna sciortia a-o mæ primmo incontro con lê – un racconto paxe, sensa çercâ rattelle – che o l’à comme exito quello de fâ nasce o Marco Rossi, alter ego do Professô, fantomatico personaggio intrante de zeneise antigo e moderno, che o no l’aiva mai lasciou traccia da seu pascion e de seu competense avanti di 10 de novembre do 2016, o giorno do pòst.
Se se va à vedde, quello mæximo giorno un muggio de articoli de “Parlo Ciæo” e do blog s’attreuvan un bello commento neuvo de trinca do tipo “pei inte l’euvo”; o Marco Rossi o no se n’anià mai ciù, o saià unn’atra presensa constante e gradia. Con l’anno neuvo (22 de zenâ) o nòstro o piggia à sparâ abrettio, fiña contra quelli chi scrive e lettie a-o giornale: “Ancheu a-e 16.00 ??? Chi mai, ch’o sacce parlâ zeneize, diæ ‘na scemaia pægia in cangio de dî quello che va dito: “ancheu a quatr’oe de dòppo disnâ”? E pensâ che sti chi ne veuan mostrâ o zeneize!”. Quelli che lezan sto blog conosciàn za a stöia ; a cösa interessante a l’è che inte quella occaxon registremmo a nascita de un atro persoaggio mitologico, o Gianfranco Campanella, spægou da-a fantaxia do Filippo Noceti, un conlaboatô do Bampi ch’o se distingue pe dâme addòsso con unna mancansa de elegansa (e de grammatica) unica. L’è da nottâ che quello giorno, inte un commento, sto Campanella o dixe: “il Direttore del XIX quando (circa due anni fa) protestai con lui per ciò che divulgava, mi rispose che gli articoli che contestavo incontravano il favore del pubblico”.
Fæto in davvei interessante, perché mi aiva lezzuo quello scangio tra o Direttô Cassinis e o lettô arraggiou, ma a lettia a l’ea arrivâ à nomme Ivana Burlando… Noceti, alias Campanella, alias Burlando, da chì à un pö finisce l’elenco telefònico! Inti urtimi tempi a raggia purtròppo a monta ancon, ma a raggia, se sa, a l’è unna conseggea gramma. Coscì i 5 de frevâ o professô o scrive: “Ciarlaxîa: ma cöse veu dî sta paròlla chi? Pensæghe e pöi dîme se ve pâ adêuviâ ben inta fraze «inti paixi e personn-e son abitoæ a-a ciarlaxia antiga». Perché chi no l’é bon a parlâ o zeneize veu mostranelo?”. Comensa coscì o ritornello sgrammaticou de “chi no l’è bon” (“perché chi no l’è bon à parlâ O veu mostrânelo”, se mai!!). S’accapisce che a poula in costion a l’ea addeuviâ con sæximo (a frase originale, “inte un paise, donde a communitæ a l’è ancon avviâ a-a ciarlaxia antiga” a voeiva dî “in un paese, laddove la comunità è ancora usa all’antico chicchiericcio”).
Ma lê o no ghe mòlla. Passa unna settemaña e semmo torna da cappo: “Pensamentoso: chi de viatri à mai sentio sta paròlla chi e chi sa cös’a veu dî? Perché chi no sa parlâ zeneize veu mostranelo?”. Mæximi sguaroin de grammatica, e unna çertessa: a poula a l’è presente in sciô diçionäio de l’Olivari, do quæ pròpio o Franco Bampi o l’à scrito a quarta de covertiña! Ninte, sensa poia a-i 16 de marso o ghe preuva torna: “Domanda pe chi l’é bon a parla o zeneize. Quæ de ste doe fraze chi a l’é quella giusta: 1. che oa a l’é? 2. che oa l’è? E comme senpre: perché chi no l’é bon a parlâ o zeneize veu mostranelo? Alegri!”. I ciù tanti ghe rispondan ch’a l’è giusta a 1, quella che scrivemmo niatri; ma no fa ninte: domenega dòppo domenega lê o no ghe mòlla. Trei giorni apreuvo o s’â piggia co-o Roveda, conlaboatô de “Parlo Ciæo”, che o l’à scrito “soâ” e no “solare” (sciben che no l’è pe ninte ciæo che s’agge da dî coscì: Wikipedia, pe quello che a vâ, a registra e træ forme “soâ”, “solâ” e “solare”, segno che a costion a l’è averta tra i scrïtoî zeneixi). À l’iniçio de sto meise se tocca o zenit. O “meistro” o propoñe torna unna çernia (“Quæ de ste træ fraze segondo viatri a l’é giusta: 1. s’a l’é vea; 2. se l’é vea; 3. s’o l’é vea”), e gente ghe dixan torna che a primma a l’è a coretta, ma pe lê “a domanda a l’é de longo unn-a: perché chi no sa ne parlâ ne scrive in zeneize veu mostranelo?”. Quacrhe giorno apreuvo o s’invexenda co-a paròlla “film”, che mi aiva deuviou inte l’articolo in sciô cine
. Segondo o nòstro a poula “film” no se peu dî, con tutto che a ghe segge fiña into vocaboläo on-line che o Bampi o l’è derê a inandiâ (e in sce l’Olivari, s’accapisce).
Quande quarchiun o gh’ô fâ nottâ lê o scangia subito a pagina do “TIG”, anando à riscrive o passou comme inte megio tradiçioin. Coscì arrivemmo a-i 23 de arvî, con l’urtimo attacco, sta vòtta in sce unna costion teològica, saiva à dî se San Zòrzo o segge mai stæto patröno da çittæ de Zena, ò ciutòsto do stato zeneise, con tanto de domanda retòrica: “o problema o l’é de longo quello: perché chi no sa ninte do zeneize veu mostranelo?”. No gh’è verso de fâghe imprende che “chi no sa ninte do zeneise”, se mai, “O veu mostrânelo”. Oua, che son lilì pe piggiâme unna pösa da-i mæ impegni co-o giornale, me pâ giusto ciæî dötræ cöse de sta stöia, triste anche se se ghe peu rie in çimma. Primmo, mi no veuggio mostrâ ninte à nisicun: son un scrïtô, no un professô. Me rendo conto, evidentemente, de l’importansa che o l’à o zeneise che o sciòrte in sciô giornale, e pe questo çerco à scrivilo con un euggio a-a lengua letteräia e l’atro a-o parlou corrente, ma ciù che atro daggo a mente a-i temi che tratto.
Chì me spiaxe che o Franco Bampi, che con tanta attençion o me leze tutte e domeneghe, o no l’agge mai dito ninte, perché son seguo che un muggio de vòtte o l’à lezzuo de cöse che l’an interessou, sciben che o no peu ammettilo. Fòscia o risultato o ciù grande de “Parlo Ciæo” o l’è pròpio questo: avei parlou un pittin de tutto, e delongo con un taggio erto, sensa scazze mai into folclòre ò into magon pe-o bello tempo andæto. Sta chì a l’è a ciave do successo, e quello che o fa ben a-o zeneise, a-o delà de tutto. Segondo: pròpio perché no son un professô, ma un promotô, son delongo averto a-e critiche e a-e riflescioin in sciâ nòstra lengua. Seggimo ciæi: gh’è ancon de cöse che van deçise, gh’è di dubbi; o confronto con atri scrïtoî o l’è importantiscimo e into mâ di pòst che o Franco o l’à scrito pe dâne addòsso ne trovemmo ascì quarchidun donde gh’ea do sæximo e da raxon.
Pe exempio in sciâ poula “masscile”: lê o l’aiva scrito delongo “maschile”, poula che à mi a me saveiva de italian. Mi scriveiva “masccile”, che à lê ghe paiva errou; çerca che ti çerchi o Bampi o descreuve che se dixe “mascolin”. I atri de “Parlo Ciæo” no se l’ean dæta che m’inäravo, e o me l’à fæto nottâ lê. Ben, mi ghe diggo graçie! A conlaboaçion a l’è o primmäio tra di promotoî de unna lengua minoritäia. Ma aponto, a conlaboaçion, no a guæra! Anche perché, se voemmo zugâ à cacciâse da bratta adòsso l’un con l’atro, no sò chi o ne sciòrte megio. Terso, e conseguente à quello de primma: se o Franco Bampi o l’avesse dedicou a-a promoçion un terso de energie che o l’à speiso inte sto tempo à attaccâ “Parlo Ciæo”, se o no voesse passâ pe “l’autoritæ da lengua” (perché tanto o no l’è: nisciun o s’ascòrda che o mostra a matematica, miga a linguistica), fòscia ancheu o zeneise o staiæ un pittin megio. Mi gh’ô diggo delongo: semmo promotoî, dovemmo ëse tutti à uña. M’inäriò, ma queste distinçioin (“i zeneixi boin, quelli con doe zitte”) me pâ che no agiuttan a nòstra lengua. Poemmo mettila ciù ciæa ascì: o Bampi o l’à unn’idea tutta sò do zeneise, de comme se scrive, de quello che o rappresenta, de quello che o dev’ëse. Mi, sostegnuo da linguisti e sòçio-linguisti, ghe n’ò unn’atra.
Rispettemose e çerchemmo i ponti de convergensa ciufito che scombattise. Sorviatutto, no ascordemmose mai che gh’è di linguisti che studdian a nòstra lengua, e a-o seu pai beseugna dâghe a mente: son liatri e autoritæ, niatri semmo i promotoî. Ma lê o dixe – e o seu conalboatô Noceti-Campanella o ô ripete tòsto che o peu – che mi l’aviæ offeiso into passou e pe questo o no me veu ciù parlâ. Son sincero, no m’arregòrdo queste offeise (do resto no m’an mai dito de quæ offeisa se trattieiva), ma à tutte e mainee son pronto à ciammâghe e mæ scuse. Se sto chì o peu servî à fâlo stâ ciù tranquillo a-a domenega, à no perde tempo à çercâ o pei inte l’euvo, che tanto o no ô treuva, problemi à fâlo no ghe n’ò. No m’â piggio perché m’an dito de tutto, da “ase” in zu; me n’infocciaro da raggia che o l’à caxonou inte quarche brava persoña che, meschinetta, a gh’à dæto a mente. À tutto se peu dâ recatto, ma no stemmo à perde ancon do tempo con ste rattelle sensa senso, perché o zeneise o meita de megio, e o l’à di problemi ciù seri de l’invidia de l’un e de l’atro. Dito questo, mi parto pe un grande viægio; scriviò ancon domenega 30 d’arvî e pöi, se tutto o va ben (ò o va mâ!), torniò verso a fin de zugno. Sedonca, se no torno, faiò in mòddo de piggiâ congê da-i lettoî. Sempre allegri!
Lescico
Abrettio: a caso
Addeuviâ: adoperata
Apreuvo: dopo
Areo (in): in generale
Areo (tutti): tutti quanti
Ascì: anche
Barricole: occhiali
Bòn: basta
Caxonou: provocato
Ciæî: chiarire
Çernia: scelta
Çimma (rie in): riderci sopra
Ciufito: piuttosto
Dapeu: poi
Delongo: sempre
Dogge: doppie
Dötræ: alcune
Erto: alto
Euggio: occhio
Fiña: persino
Fixicava: scervellava
Gramma: cattiva
Imprende: imparare
Inandiâ: organizzare, preparare
Inärâse: sbagliarsi
Infocciaro (me ne): me ne frego
Intrante: esperto
Mente (dâ a): fare caso
Mostasci: baffi
Mostrânelo: insegnarcelo
Pai: parere
Paxe: pace; tranquillo
Pei: pelo
Peisafumme: criticone, uomo meticoloso
Piccava: batteva
Pittin: poco
Pösa: pausa
Primmäio: fondamentale
Recatto (dâ): mettere a posto
Sæximo: buon senso, intelligenza
Sciòrte: esce
Sence: semplici, singole
Sgreuxo: dileggio
Spægou: sorto
Squæxi: quasi
Troin: tuoni
Zugâ: giocare
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn glg_Latn lij_Latn lij_Latn srd_Latn ita_Latn lij_Latn ita_Latn ilo_Latn ita_Latn lij_Latn lij_Latn ita_Latn ita_Latn lij_Latn lij_Latn fuv_Latn ita_Latn lmo_Latn lij_Latn ita_Latn lij_Latn ita_Latn ita_Latn ita_Latn ita_Latn ewe_Latn ita_Latn ita_Latn bos_Latn fur_Latn kea_Latn vec_Latn por_Latn ita_Latn scn_Latn lij_Latn lij_Latn lij_Latn lij_Latn ita_Latn ita_Latn ita_Latn lij_Latn pap_Latn scn_Latn lij_Latn ita_Latn